Skietvoorval by hoërskool ondersoekArgieffoto (Foto: Hansie Linde) Die departement van onderwys in Gauteng sê hy is bewus van ŉ skietvoorval wat by Kagiso Senior Secondary School in Krugersdorp plaasgevind het. Tydens die voorval Vrydag is een onderwyser met ŉ mes gesteek en ŉ onbekende man deur ŉ ander onderwyser doodgeskiet. “Volgens die inligting tot ons beskikking het ŉ onbekende man Vrydag toegang tot die skool verkry deur by die skoolhek in te glip toe dit oopgaan vir ŉ motor om in te ry,” sê Steve Mabona, woordvoerder van die departement. “Die hekwag het die man probeer voorkeer, maar die man het nie sy samewerking gegee nie.” Volgens Mabona het die man toe na die administrasiegebou gegaan en histeries daarop aangedring om die skoolhoof te sien. Hy is egter ingelig dat die hoof in ŉ vergadering is en hom dus nie dadelik te woord kan staan nie. “Hy het toe ŉ mes uitgepluk en een onderwyser in die hand gesteek. In reaksie hierop het ŉ ander onderwyser hom glo doodgeskiet.” Leerders is in die skoolsaal byeengeroep waar hulle oor die voorval toegespreek is. Mabona sê die polisie ondersoek die saak. ŉ Span beraders sal Maandag die skool besoek om leerders en onderwysers wat deur die voorval geraak is, te ondersteun.